TTA ตัดขายเรือ “ทอร์ วิน” มูลค่า 99.87 ลบ.
TTA ตัดขายเรือ “ทอร์ วิน” เพื่อนำไปตัดเป็นเศษซาก คิดเป็นมูลค่า 99.87 ลบ.
23 มิ.ย. 2559

บริษัท โทรีเซนไทย เอเยนต์ซีส์ จำกัด (มหาชน)หรือ TTA ระบุว่า บริษัทได้ขายเรือทอร์ วิน เพื่อนำไปตัดเป็นเศษซากในนาม บริษัท โทรีเซน ชิปปิ้ ง สิงคโปร์ พีทีอี แอลทีดี ซึ่งเป็นบริษัทย่อยที่ถือหุ้นโดย บริษัท โทรีเซนไทย เอเยนต์ซีส์ จำกัด(มหาชน) ร้อยละ 100 โดยเรือทอร์ วิน เป็นเรือบรรทุกสินค้าทั่วไป ขนาดระวางบรรทุก 39,087 เดทเวทตัน ซึ่งราคาขายเรือ ทอร์ วิน เท่ากับ 2,850,163 ดอลลาร์สหรัฐอเมริกา (สองล้านแปดแสนห้าหมื่นหนึ่งร้อยหกสิบสามดอลลาร์สหรัฐอเมริกา) หรือเป็นเงินไทยจำนวน 99,867,716 บาท อัตราแลกเปลี่ยน 1 ดอลลาร์สหรัฐอเมริกา เท่ากับ 35.0393 บาท โดยที่ราคาขายเป็นไปตามราคาตลาด ณ ปัจจุบัน
ทั้งนี้หลังจากขายเรือ ทอร์ วิน เพื่อนำไปตัดเป็นเศษซากแล้ว กองเรือของกลุ่มบริษัทโทรีเซนจะเหลือ 21 ลำขนาดระวางบรรทุกเฉลี่ย 52,078 เดทเวทตัน อายุเฉลี่ยของกองเรือ 11.60 ปีผลประโยชน์ที่คาดว่าจะได้รับการขายเรือเป็นไปตามสถานการณ์ของธุรกิจเรือบรรทุกสินค้าแห้งเทกองในปัจจุบัน ซึ่งเรือเก่าจะแข่งขันในตลาดได้น้อยลงและควบคุมค่าใช้จ่ายด้านการดำเนินงานยากขึ้น คณะกรรมการของบริษัท โทรีเซน ชิปปิ้ง สิงคโปร์พีทีอี แอลทีดี จึงเห็นควรให้ขายเรือดังกล่าว โดยเงินที่ได้จากการขายเรือจะนำไปใช้ในการปรับปรุงกองเรือของบริษัท โดยสอดคล้องกับกลยุทธ์การปรับปรุงประสิทธิภาพกองเรือของบริษัท
 